מירון ח. איזקסון

מירון חיים איזקסון (נולד ב־13 בנובמבר 1956; חותם על שיריו בשם: מירון ח. איזקסון) הוא משורר, סופר, פרופסור לספרות עברית באוניברסיטת בר-אילן ואיש עסקים ישראלי. זוכה פרס נשיא המדינה לספרות לשנת תשס"א.

ביוגרפיה
איזקסון הוא נינו של ד"ר אהרן מאיר מזי"א, רופא אשר שימש יושב ראש ועד הלשון העברית לאחר שהחליף את אליעזר בן-יהודה. סבו היה צבי איזקסון, פרדסן ונשיא התאחדות האיכרים בישראל (על שמו היישוב קדמת צבי ברמת הגולן). אביו, אליהו איזקסון, המשיך את עסקי הפרדסנות המשפחתיים ושימש אף הוא נשיא התאחדות האיכרים. אימו, רות איזקסון, שימשה יושבת-ראש ויצו העולמית.

איזקסון נולד בחיפה, וכעבור מספר שבועות משפחתו עברה להרצליה פיתוח, בה הוא מתגורר עד היום. בצעירותו למד בגימנסיה הרצליה, ובכיתה ט' החל לחבוש כיפה ולשמור מצוות. לאחר סיום לימודיו התגייס איזקסון לחיל הים. לאחר שחרורו למד תואר ראשון במשפטים באוניברסיטה העברית ותואר שני במחשבת ישראל באוניברסיטת תל אביב. כיום, משמש פרופסור לשם כבוד במחלקה לספרות עברית בבר-אילן, וכן מנהל בפועל את עסקי המשפחה הענפים. בנוסף משמש איזקסון קונסול כבוד של לוקסמבורג בישראל.

איזקסון כותב במדור דעות בעיתון הארץ.

בפברואר 2019 נבחר לחבר יועץ באקדמיה ללשון העברית, וביוני 2021 נבחר לחבר מלא בה.

היה נשוי לעפרה ורד איזקסון, קלינאית תקשורת במקצועה ואחותו של מאיר שמיר, עד למותה ב-2023, ואב לשבעה ילדים. מתגורר בהרצליה.

יצירה ספרותית
איזקסון החל להתנסות בכתיבה בגיל צעיר. בתקופת התיכון כתב לעיתון "הדים" של גימנסיה הרצליה בה למד. בתחילת דרכו נעזר איזקסון בכתיבתו במשורר אורי צבי גרינברג, ופיתח קשרים עם משוררים נוספים. עד כה הוציא לאור אחד עשר ספרי שירה וארבעה רומנים, וכן פרסם שירים רבים במוספי ספרות ובכתבי עת לשירה (הליקון, עיתון 77, משיב הרוח ואחרים).

איזקסון הינחה סדנת "כתיבה יצירתית בשירה" באוניברסיטת בר-אילן, ולימד קורס נוסף, שבמסגרתו אירח משוררים ישראלים ידועים. כמו כן פרסם טור שבועי בנושא פרשת השבוע במוסף השבת של מעריב.

עיבודים מוזיקליים
רבים משיריו של איזקסון הולחנו ובוצעו על ידי אומנים ישראלים מהשורה הראשונה:
 בשנת 2001 הוציא עוזי חיטמן את הדיסק האחרון שלו "שני מקומות" בו הלחין משיריו של מירון.
 בשנת 2004 הופק אוסף משיריו הנקרא "סימנים". בין האומנים שהופיעו בו: אביתר בנאי, ורד קלפטר, אלון אולארצ'יק, אריק סיני, יסמין אבן ויוני רכטר.
 בשנת 2006 הופק אלבום סולו של האומן אלי מגן "אדם", המכיל שלושה עשר שירים מאת איזקסון.
 בשנת 2017 חבר אלי מגן לאומן מישה סגל וביחד הם הוציאו את האלבום "ימי אדם", הכולל שירים נוספים מאת איזקסון, עם עיבודים לרביעיית מיתרים, קונטרבס וזמר.

פעילות עסקית
במהלך השנים צברה משפחת איזקסון נכסים רבים, באמצעות קניית אדמות באזור השרון, והפיכתן למיזמי נדל"ן. כמו כן, למשפחה קשר הדוק ורב שנים עם תד אריסון שתרם לפיתוח העסקי. איזקסון היה נשוי לעפרה, אחותו של איש העסקים מאיר שמיר, בעל חברת ההחזקות "מבטח שמיר". אחיו אורני, איש עסקים, נשוי לאירית איזקסון, יו"ר הבנק הבינלאומי ולשעבר יו"ר חברת ישראכרט. אחותו ארבל היא דירקטורית במספר חברות, וכן נשואה לאיש העסקים אהוד הוברמן.

פרסים
 פרס נשיא המדינה לספרות לשנת 2001
 פרס קוגל לספרות לשנת 2008

ספריו
עיון
 הערת משורר - עיונים בפרשות השבוע, הוצאת רסלינג, 2020

שירה
 שחר נגינתי, שירי, 1976
 והנפש לא תמלא, טרקלין, 1978
 עת לבקש, הקיבוץ המאוחד, 1990
 משיכת הקצה, הקיבוץ המאוחד, 1994
 רעשים וכלי בית, הקיבוץ המאוחד, 1998
 ברחתי דמיתי, הקיבוץ המאוחד, 2001
 ביטול הליטוף הנשי, הקיבוץ המאוחד, ריתמוס, 2003
 מבחר ושירים חדשים, הקיבוץ המאוחד, 2007
 בפעם הזאת, הקיבוץ המאוחד, 2011
 ליד הים הגדול, קשב לשירה, 2013
 מעבר, הקיבוץ המאוחד, 2015
הגיע הזמן להישמר מעצמנו, 2019
גבול הרוח, הקיבוץ המאוחד, 2022
מבחר ושירים חדשים, כרך ב, הקיבוץ המאוחד, 2025

רומנים
 חיי משפחה, הוצאת מעריב, 1995
 נשותיו של נתן, הקיבוץ המאוחד – ידיעות ספרים, 1998
 הדירה בשלמה המלך, הקיבוץ המאוחד, 2004
 הריונה של עליזה, הקיבוץ המאוחד, 2009
 המועמד, הקיבוץ המאוחד, 2017
 רחוק יותר, כנרת זמורה ביתן, 2021

לילדים
 הרשימה הקובעת: או מכתב למורָה (איורים: דני קרמן), הקיבוץ המאוחד, 2013

עריכה
 שירה חדשה (אנתולוגיה), אפיריון, 1995
 בגין: אלבום, ידיעות אחרונות, 2003

לקריאה נוספת
 מירון חיים איזקסון, יצאתי, באנתולוגיה "תמונה קבוצתית" (ספרות ישראלית במאה ה-21), עמ' 554, הוצאת כרמל, 2017.
 תמר וולף מונזון (עורכת), לנשוף את הצעקה, מחקרים על יצירתו של מירון ח. איזקסון, הוצאת הקיבוץ המאוחד ואוניברסיטת בר-אילן, 2019.

קישורים חיצוניים






  - על תחילת דרכו






 יצא תיק"ו עם החיים, ריאיון עם איזקסון על שירה ועסקים. גלובס 13.3.2003

  - על מערכת הקשרים בין משפחת איזקסון לתד אריסון ובנק הפועלים







מכּתביו:
 מירון ח. איזקסון באנתולוגיה מקוונת לשירה עברית, באתר של נילי דגן








על כתביו:
 נורית גוברין, מירון ח. איזקסון: משורר המשפחה. 'קריאת הדורות - ספרות עברית במעגליה', כרך ד', הוצאת כרמל ואוניברסיטת תל אביב, תשס"ח/2008.
 נורית גוברין. מירון ח. איזקסון: לכל איש יש תיק. 'קריאת הדורות - ספרות עברית במעגליה', כרך ו', הוצאת גוונים ואוניברסיטת תל אביב, תשע"ה/2015.






 הערות שוליים 

קטגוריה:משוררים ישראלים
קטגוריה:משוררים כותבי עברית
קטגוריה:משוררים ששיריהם הולחנו
קטגוריה:סופרים ישראלים
קטגוריה:אמנים ישראלים שחזרו בתשובה
מירון
קטגוריה:זוכי פרס נשיא המדינה לספרות
קטגוריה:חברי המועצה הישראלית לתרבות ואמנות
קטגוריה:סגל אוניברסיטת בר-אילן: ספרות עם ישראל
קטגוריה:זוכי פרס קוגל
קטגוריה:קונסולים של כבוד במדינת ישראל
קטגוריה:בוגרי גימנסיה הרצליה
קטגוריה:בוגרי אוניברסיטת תל אביב: משפטים
קטגוריה:ישראלים שנולדו ב-1956